32005D0064
L 027/48
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 26 януари 2005 година
за прилагане на Директива 92/65/ЕИО на Съвета по отношение на условията за внос на котки, кучета и порове, предназначени за одобрени органи, институти или центрове
(нотифицирано под номер С(2005) 118)
(текст от значение за ЕИП)
(2005/64/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 92/65/ЕИО на Съвета от 13 юли 1992 г. за определяне на ветеринарно-санитарните изисквания относно търговията и вноса в Общността на животни, сперма, яйцеклетки и ембриони, които не са предмет на ветеринарно-санитарните изисквания, определени в специалните правила на Общността, посочени в приложение А, раздел I към Директива 90/425/ЕИО (1) и по-специално член 19 от нея,
като има предвид, че:
(1)
Директива 92/65/ЕИО на Съвета определя ветеринарно-санитарните изисквания, регулиращи търговията и вноса в Общността на животни, сперма, яйцеклетки и ембриони. Тази директива предвижда, че условията за внос на котки, кучета и порове трябва да бъдат най-малко еквивалентни на условията, определени в Регламент (ЕО) № 998/2003 на Европейския парламент и на Съвета от 26 май 2003 г. относно ветеринарно-санитарните изисквания, които са приложими при движение с нетърговска цел на домашни любимци и за изменение на Директива 92/65/ЕИО на Съвета (2). Такава еквивалентност на условията, прилагани съответно при придвижванията с нетърговска цел и при придвижванията с търговска цел на тези видове, има за цел да се предотврати злоупотребата при търговията с домашни любимци.
(2)
Рискът от измами е незначителен по отношение на придвижванията на тези видове между органи, институти или центрове, одобрени в съответствие с Директива 92/65/ЕИО на Съвета.
(3)
Целесъобразно е да се определят специфични условия за вноса на котки, кучета и порове, когато те са предназначени за органи, институти и центрове, одобрени в съответствие с Директива 92/65/ЕИО на Съвета.
(4)
Необходимо е да се състави образец на здравен сертификат за внос на котки, кучета и порове, когато те са предназначени за одобрени органи, институти и центрове.
(5)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните.
ПРИЕ НАСТОЯЩОТО РЕШЕНИЕ:
Член 1
Вносът на котки, кучета и порове, предназначени за органи, институти и центрове, одобрени в съответствие с Директива 92/65/ЕИО на Съвета, отговаря на следните изисквания:
а)
те трябва да идват от трета страна или от територия, изброени в раздел 2 на част Б или част В от приложение II към Регламент (ЕО) № 998/2003, и
б)
те трябва да бъдат придружени от ветеринарен сертификат, съответстващ на образеца на здравен сертификат, установен в приложението към настоящото решение.
Член 2
Настоящото решение се прилага от 1 февруари 2005 г.
Член 3
Адресати на настоящото решение са държавите-членки.
Съставено в Брюксел на 26 януари 2005 година.